พลตำรวจตรีนายแพทย์ชุมศักดิ์ พฤกษาพงษ์

**ศัลยศาสตร์ปริทัศน์**

**พลังของ Social Media**

 ในซีกโลกตะวันตกช่วงที่มีการเลือกตั้งประธานาธิบดีสหรัฐอเมริกาครั้งล่าสุดก็มีข่าวอื้อฉาวที่ยังจบไม่ลงว่า รัสเซียได้ใช้ Social Media เป็นเครื่องมือในการบิดเบือนผลการเลือกตั้งจนนายโดนัลด์ ทรัมป์ได้เป็นประธานาธิบดีอย่างพลิกความคาดหมาย

 สังคมไทยได้เข้าร่วมใช้สื่อสังคม (Social Media)ในรูปแบบต่างๆ อย่างขยันขันแข็งระดับต้นๆของโลกในการจัดลำดับการใช้งานสื่อดังกล่าว และในส่วนที่เกี่ยวข้องกับสุขภาพนั้น สื่อนี้กำลังเข้ามามีบทบาทกำหนดกระบวนการสุขภาพอย่างน่าวิตกยกตัวอย่างเช่น สุภาพสตรีจำนวนไม่น้อยที่แสวงหาความสวยงาม โดยอ่านรีวิวต่างๆ ในอินเตอเนทแล้วระยะหนึ่งตัดสินใจจ่ายเงินเกือบสองแสนบาทเพื่อรับบริการดูดไขมันลดหน้าท้อง ด้วยวิธี Body Tite ควบกับคอร์สร้อยไหมบริเวณใบหน้า ครั้นเมื่อเกิดภาวะแทรกซ้อนจากหัตถการจนเป็นแผลความร้อนลวกและตามด้วยการเกิด Keloid ก็เป็นอันว่าสิ่งที่แสวงหามาแต่ต้นประสบความล้มเหลว กลายเป็นความทุกข์และความโกรธแค้นที่ต้องแสวงหาคำตอบผ่านศาลยุติธรรม ขณะที่ชีวิตสมรสได้รับการคุกคามจากผลเสียของหัตถการที่ทำลายความสวยงามไปเสียแล้ว

 พลังของ Social Media เริ่มออกฤทธิ์ชัดเจนขึ้นในอุตสาหกรรมสุขภาพด้วยการสร้างความรู้ความเข้าใจผิดๆ เกี่ยวกับสุขภาพจนเกิดศัพท์เรียกใหม่ว่า “วิทยาศาสตร์จอมปลอม หรือ pseudoscience”โดยข้อมูลผิดๆเหล่านี้แพร่หลายอยู่ทั้งใน Facebook และ Twitter

 สูตินรีแพทย์หญิง Valerie A. Jones เขียนเล่าไว้ใน[www.kevinmd.com](http://www.kevinmd.com) ว่าจากการค้นหาคำแนะนำต่างๆเกี่ยวกับวัคซีนป้องกัน HPV ในสื่อสังคมทั้งหลายเธอรู้สึกขัดเคืองใจและเศร้าใจในสิ่งที่พบ เพราะข้อมูลที่ปรากฎล้วนแต่ไม่ถูกหลักวิชาการแพทย์ ไม่ได้รับการยืนยันว่าถูกต้อง หรือไม่มีแหล่งอ้างอิงที่ถูกหลักวิชาการ แถมยังมีการเพิ่มเติมเรื่องเล่าต่างๆ ที่บิดเบือนจากความเป็นจริง เกิดข้อผิดพลาดอะไรจึงเป็นขนาดนี้?

 สังคมในอดีตที่ยังให้ความเคารพนับถือและศรัทธาในตัวแพทย์ผู้ประกอบวิชาชีพเวชกรรมกนั้น หากพ่อแม่ผู้ปกครองสนใจที่จะให้ลูกหลานที่เป็นสาววัยรุ่นรับวัคซีน HPV ก็ย่อมจะตรงไปหาคุณหมอเพื่อขอคำแนะนำ แต่สังคมสมัยใหม่อาศัยความสะดวกง่ายดายในการเข้าถึงจึงต้องไปยังแหล่งข้อมูลใน Social Media ซึ่งบรรจุข้อมูลที่ผิดๆไว้มากมายไม่เพียงแต่ประเด็นวัคซีน HPV เท่านั้นแต่แทบจะทุกเรื่องที่เกี่ยวกับสุขภาพเลยก็ว่าได้

 ความขยันขันแข็งของผู้จัดหาข้อมูลผิดๆดังกล่าว ทำให้โลกไซเบอร์มีแต่ข้อมูลที่คลาดเคลื่อนไปจากความเป็นจริงโดยที่องค์กรวิชาชีพสุขภาพตามแก้ไม่ทัน และไม่ได้ทำตัวเป็นผู้นำด้านบริการสุขภาพอย่างที่ควร แพทย์ส่วนใหญ่ที่ยังประกอบวิชาชีพตรวจรักษาอยู่ก็ไม่มีเวลามากพอที่จะเข้าร่วมสะสางข้อมูลผิดๆ ไม่ได้ลงมือให้ความรู้ที่ถูกต้องเสียเองแต่เนิ่นๆผ่าน Facebook และ Twitter ซึ่งเป็นสื่อที่คนไข้เข้าไปหาข้อมูลอย่างง่ายดาย

 แพทย์และองค์กรด้านวิชาชีพสุขภาพจักต้องช่วยชะลอหรือยับยั้งการแพร่กระจายของข้อมูลผิดๆด้านสุขภาพ ขณะเดียวกันเราต้องขอร้องให้เจ้าของสื่อ Social Media อย่างนาย Mark Zuckerberg ช่วยหากลวิธีที่จะให้ผู้ใช้บริการสื่อเข้าใจและรับรู้ข้อมูลที่ถูกต้อง ยับยั้งการแพร่กระจายของข้อมูลทางการแพทย์ที่ผิดๆ

 ในฐานะที่สมาคมศัลยแพทย์แห่งประเทศไทย ในพระบรมราชูปถัมภ์ เป็นองค์กรวิชาชีพแพทย์เฉพาะทางที่มีบทบาทสำคัญด้านศัลยกรรมจึงควรถือเป็นหน้าที่และจัดหาองค์คณะบุคคลที่มีจิตอาสาในการเป็นผู้นำสร้างกลยุทธ์เชิงรุก เพื่อการสร้างองค์ความรู้ที่ถูกต้องตามหลักวิชาการแพทย์ ยิ่งถ้ามีช่องทางตอบข้อซักถามของประชาชนผู้สนใจปัญหาสุขภาพก็ยิ่งจะเป็นประโยชน์